**2. napirend**

**E l ő t e r j e s z t é s**

**Salföld Község Önkormányzata Képviselő-testületének 2023. június 26-án tartandó nyilvános ülésére**

**Tárgy: Salföld Község Önkormányzat Képviselő-testületének** **a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosításának megtárgyalása**

**Előterjesztő:** Fábián Gusztáv, polgármester

**Előkészítette:** Kiss Tibor műszaki ügyintéző

Jogszabállyal nem ellentétes

Előterjesztő dr. Szabó Tímea címzetes főjegyző

Tisztelt Képviselő-testület!

## 2023. július 1. napjával módosul a hulladékról szóló 2012. évi CLXXXV. törvény, többek között a hulladékgazdálkodási közszolgáltatási résztevékenységre vonatkozó szabályok, így az önkormányzatokra vonatkozó szabályok is, mely a hulladékgazdálkodási közfeladatainak ellátására, valamint az önkormányzati rendelet alkotására felhatalmazó szabályozást jelentősen módosítja.

A hivatkozott törvény módosítás okán az önkormányzatoknak módosítaniuk kell a hulladékgazdálkodásra vonatkozó rendeletüket.

A július 1-jéig hatályban levő szabályozás alapján a felhatalmazás az alábbiakra terjed ki:

„35. § (1) A települési önkormányzat képviselő-testülete önkormányzati rendeletben állapítja meg:

*a)*az önkormányzati hulladékgazdálkodási közfeladat tartalmát, a közszolgáltatási terület határait az Országos Hulladékgazdálkodási Közszolgáltatási Tervben foglaltakkal összhangban;

*b)*a közszolgáltató tagjai, illetve a közszolgáltatói alvállalkozó által végzett hulladékgazdálkodási tevékenységet, továbbá a tagoknak, illetve a közszolgáltatói alvállalkozónak a közszolgáltatás egészéhez viszonyított arányát, ha a közszolgáltatást a közszolgáltató több tagja, illetve közszolgáltatói alvállalkozó végzi;

*c)*az önkormányzati hulladékgazdálkodási közfeladat ellátásának rendjét és módját, a közszolgáltató és az ingatlanhasználó ezzel összefüggő jogait és kötelezettségeit, valamint a hulladékgazdálkodási közszolgáltatási szerződés egyes tartalmi elemeit;

*d)*az önkormányzati hulladékgazdálkodási közfeladat igénybevételének miniszteri rendeletben nem szabályozott módját és feltételeit;

*e)*az ingatlanhasználót terhelő, miniszteri rendeletben nem szabályozott díjfizetési kötelezettséget, megfizetésének rendjét, az esetleges kedvezmények, továbbá az ingatlanhasználó részéről történő szüneteltetés eseteit;

*f)*az üdülőingatlanokra vonatkozó sajátos szabályokat;

*g)*a hulladékgazdálkodási közszolgáltatási tevékenységgel összefüggő közszolgáltatási díj beszedésével kapcsolatos adatszolgáltatási kötelezettség, valamint ügyfélszolgálati feladatok ellátásához szükséges személyes adatok (a természetes személyazonosító adatok, valamint a lakcím) kezelésére vonatkozó további rendelkezéseket;

*h)*az elhagyott hulladék felszámolásához szükséges helyi intézkedések körét.”

Ez július 1-jei hatállyal mindössze a h) pontban szabályozott, az elhagyott hulladék felszámolásához szükséges intézkedésekkel kapcsolatos rendelkezésekre szűkül le.

Fentiek alapján Salföld Község Önkormányzat Képviselő-testületének a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosítása válik szükségessé illetve a törvényi felhatalmazás hatályon kívül helyezésével a rendelet vonatkozó részeit hatályon kívül kell helyezni.

A környezet védelmének általános szabályairól szóló 1995. évi LIII. törvény 46. § (2) bekezdés c) pontja alapján a vármegyei önkormányzat az épített és természeti környezet védelmével kapcsolatos feladatainak ellátása érdekében állást foglal a települési önkormányzatok környezetvédelmet érintő rendeleteinek tervezetével kapcsolatban.

A környezet védelmének általános szabályairól szóló 1995. évi LIII. törvény 48. § (3) bekezdése alapján a települési önkormányzat környezetvédelmi tárgyú rendeleteinek, határozatainak tervezetét, illetve a környezet állapotát érintő terveinek tervezetét, a környezetvédelmi programot a szomszédos és az érintett önkormányzatoknak tájékoztatásul, az illetékes környezetvédelmi igazgatási szervnek véleményezésre megküldi.

A szándék kinyilvánítását, a rendelet tervezet szövegének elfogadását követően véleményeztetésre, tájékoztatásra meg kell küldeni fenti kötelezettség szerint.

A támogató vélemény megérkezését követően dönthet a Képviselő-testület a rendelet módosításáról.

**INDOKOLÁS**

# A módosító rendelet tervezet előkészítésére a hivatkozott törvény 2023. július 1. napjával történő módosítása, a rendeleti szabályozás felhatalmazásának hatályon kívül helyezése okán van szükség.

**Részletes indokolás**

**Az 1. §-hoz**

A hatályon kívül helyezendő rendelkezéseket tartalmazza.

**A 2. §-hoz**

A rendelet módosítás hatályba lépése szerepel.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A jogalkotásról szóló 2010. évi CXXX. törvény 17. §-a szerint a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet címe: Salföld Község Önkormányzata Képviselő-testületének …/2023. (….) számú rendelete Salföld Község Önkormányzat Képviselő-testületének a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosításáról

Társadalmi hatása: A rendelet tervezet elfogadásának közvetlen társadalmi hatása nincs.

Gazdasági hatása: A rendelet tervezet elfogadásának közvetlen gazdasági hatása csekély.

Költségvetési hatása: A rendelet tervezet elfogadásának közvetlen költségvetési hatása nincs.

Környezeti, egészségi következményei: A rendelet tervezet elfogadásának környezeti, egészségi következményei nincsenek.

Adminisztratív terheket befolyásoló hatása: A rendelet tervezet elfogadásának adminisztratív terveket befolyásoló hatása nincs.

Egyéb hatása: A rendelet tervezet elfogadásának egyéb hatása nincs.

A rendelet megalkotásának szükségessége, a jogalkotás elmaradásának várható következményei: A Rendelet módosítását a magasabb szintű jogszabálynak való megfelelés teszi szükségessé.

A rendelet alkalmazásához szükséges feltételek: - személyi: rendelkezésre áll

- szervezeti: rendelkezésre áll

- tárgyi: rendelkezésre áll

- pénzügyi: rendelkezésre áll

**Salföld Község Önkormányzata Képviselő-testületének .../.... (...) önkormányzati rendelete**

**a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelete módosításáról**

Salföld Község Önkormányzata Képviselő-testülete a hulladékról szóló 2012. évi CLXXXV. törvény 35. § (1) bekezdés h) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében meghatározott véleményezési jogkörében eljáró Veszprém Vármegyei Kormányhivatal Környezetvédelmi és Természetvédelmi Főosztály véleményének kikérésével a következőket rendeli el:

**1. §**

Hatályát veszti a köztisztaságról és a szervezett köztisztasági közszolgáltatás kötelező igénybevételről szóló 8/2010.(XII.29.) önkormányzati rendelet

*a)* I. Fejezete,

*b)* III. Fejezete,

*c)* 1. melléklete.

**2. §**

Ez a rendelet a kihirdetését követő napon lép hatályba.

***Határozati javaslat:***

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./2023. (….) HATÁROZATA**

**Salföld Község Önkormányzat Képviselő-testületének a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) önkormányzati rendelet módosításának megtárgyalásáról**

Salföld Község Önkormányzata Képviselő-testülete egyetért az előterjesztés szerinti tartalommal a köztisztaságról és a szervezett köztisztasági közszolgáltatás kötelező igénybe vételéről szóló 8/2010. (XII.29.) rendelet módosításával.

Felhatalmazza a Képviselő-testület a Polgármestert, hogy gondoskodjon a rendelettervezet megküldésérőlállásfoglalás céljából a megyei önkormányzat részére, tájékoztatásul a szomszédos és érintett önkormányzatoknak, valamint véleményezésre az illetékes környezetvédelmi igazgatási szervnek.

**Felelős**: Fábián Gusztáv polgármester

**Határidő**: folyamatos